Żieda ta’ 6.7% fis-safar fost il-Maltin bejn l-ewwel tliet xhur ta’ din is-sena u l-aħħar tliet xhur tas-sena li għaddiet.  Ċifri maħruġa mill-Uffiċju Nazzjonali tal-Istatistika, l-NSO, juru li bejn Jannar u Marzu kienu jammontaw għal ftit iktar minn 81,000 il-Maltin li siefru bl-ajru jew bil-baħar. Meta mqabbel ma’ Jannar u Marzu 2013, iż-żieda tammonta għal 6.2% u jekk jiġu esklużi l-passiġġieri li jsiefru fuq cruise liners iż-żieda tammonta għal 6.3%.  Skont l-NSO, kważi 40,000 Malti siefru għal btala, filwaqt li mas-17,000 oħra vjaġġaw b’xogħol. Fl-ewwel tliet xhur tas-sena kienet irreġistrata żieda ta’ 6% fil-Maltin li siefru lejn pajjiżi tal-Unjoni Ewropea meta mqabbel ma’ Jannar u Marzu tas-sena ta’ qabel.  Iċ-ċifra hija ekwivalenti għal ftit iktar minn 66,600 ruħ.  L-Italja u r-Renju Unit jibqgħu l-iktar destinazzjonijiet popolari mal-Maltin, bis-safar lejn dawn iż-żewġ pajjiżi jammonta għal kważi 62% tal-vjaġġi bl-ajru.  Il-vjaġġi lejn pajjiżi barra mill-Unjoni Ewropea żdiedu bi 8.4%. In-numru ta’ ljieli mqattgħin mill-Maltin barra minn Malta żdied b’10% u qabeż il-598,000 lejl.  Il-parti l-kbira tagħhom qagħdu f’akkomodazzjoni privata, iżda l-NSO innutat żieda ta’ 7.4% fl-akkomodazzjoni tal-Maltin f’lukandi. In-nefqa tal-Maltin meta kienu msiefrin huwa stmat li żdiedet b’4.3% meta mqabbel ma’ Jannar u Marzu tas-sena li għaddiet.  L-NSO qed tgħid li n-nefqa kienet ta’ €71.2 miljun, ekwivalenti għal €119 l-lejl.